IL-MEWT TA' LAKOONTE (Minn l-'Enejde' ta' Virġilju) Ta' PATRI ĠUŻEPPI CREMONA, O.F.M. Kien Lakoonte qassis tal-ħelu Apollo, magħżul min-nies biex f'dak il-jum tad-debħa fil-maqdes joffri ta' Nettunu, meta żewġt isriep kbar iwerwru ta' Tenedu qabżu mix-xatt għall-baħar u ġew jiġru jitkagħwġu fuq il-mewġ, rashom merfugħa; mimiija demm u nar tar'hom għajnejhom u s-sfafar tisma' toħroġ minn ilsienhom, u jsawtu bid-denb tagħhom l-ilma u l-mewġa taqbeż u tinżel b'ragħwa li ma bħalha… Waslu għax-xatt l-ieħor u dlonk qaodu jiġru — għall-maqdes ta' Nettunu fejn kien jitlob dak il-qassis u żewġt itfal minn tiegħu żgħar bl-ebda ħniena s-sriep qabdu jigdmuhom; mietu hemm bl-uġigħ u s-semm li daħal f'demmhom. Missierhom il-qassis tal-ħelu Apollo ġie ħdejn it-tfal bis-sejf jaqbeż għalihom, u daru s-sriep it-tnejn dwar għonqu u sidru, għafset kemm tista' l-qawwa ta' sidirhom. Bis-sħiħ bis-semm mimlijja gidmu tasu, werżaq bħal ljun ix-xiħ b'għajnejh imberrqa… fl-aħħar siket maqtul u fl-art instabat bid-demm miblul u l-bżieq u s-semm ta' ħalqhom. Ħarġu henjin iż-żewġt isriep mill-maqdes tal-kbir Nettunu għax ħallsu x-xiħ u marru lejn il-maqdes ta' Palla u taħt it-tarka inħbew u heda l-għadab kiefer tagħhom…